નવસારી પંથકમાં પૂરની સ્થિતિમાં પાલિકાના ફાયરબ્રિગેડે બે બનાવમાં કુલ 6 જણાંને ઉગારી તેમના જીવ બચાવવામાં સફળતા મેળવી હતી. નવસારી પંથક નજીકથી પસાર થતી લોકમાતા પૂર્ણા નદીમાં પૂર આવતા પંથકના અનેક વિસ્તારોમાં પાણી ફરી વળ્યા હતા. આવો જ એક વિસ્તાર શહેરની પશ્ચિમે આવેલો બંદર રોડ છે.બંદરરોડ ઉપર પાલિકાની કચરાની સાઈટ છે ત્યાં કચરામાંથી ખાતર બનાવવાની કામગીરીમાં મજૂરો પણ જોતરાયેલા છે. આમાંના ત્રણ મજૂરો બંદરરોડ ઉપર પાણી ભરાતા ફસાઈ ગયા હતા ત્યાં ફસાયેલ મજૂરોને નવસારી પાલિકાની ફાયરબ્રિગેડની ટીમે પહોંચી સલામત બહાર કાઢ્યા હતા.